FI Euroopan unionin virallinen lehti C 297/10

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

(2017/C 297/05)

Euroopan komissio on hyväksynyt tämän komission delegoidun asetuksen (EU) N:o 664/2014 (1) 6 artiklan 2 kohdan kolmannessa alakohdassa tarkoitetun vähäisen muutoksen.

VÄHÄISEN MUUTOKSEN HYVÄKSYMISTÄ KOSKEVA HAKEMUS

Euroopan parlamentin ja neuvoston asetuksen (EU) N:o 1151/2012 (2) 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

”IDIAZABAL”

EU-nro: PDO-ES-0082-AM03 – 9.5.2017

SAN ( X ) SMM ( ) APT ( )

1. Hakijaryhmä ja oikeutettu etu

Consejo Regulador de la Denominación de Origen Protegida Idiazabal [suojatun alkuperänimityksen ”Idiazabal” sääntelyneuvosto] Granja Modelo de Arkaute, s/n 01192 Arkaute – Álava ESPAÑA P. +34 9452899710 Faksi: +34 945121386 Sähköposti: info@idiazabalgazta.eus

Sääntelyneuvosto on virallisesti tunnustettu suojatun alkuperänimityksen Idiazabal hallinnoinnista vastaavaksi elimeksi kaikilla itsehallintoalueilla sovellettavista suojatuista alkuperänimityksistä ja maantieteellisistä merkinnöistä 12 päivänä toukokuuta 2015 annetun lain 6/2015 ensimmäisen täydentävän edellytyksen mukaisesti. Yksi sääntelyneuvoston erityistehtävistä on muutoksien ehdottaminen eritelmään.

2. Jäsenvaltio tai kolmas maa

Espanja

3. Eritelmän kohta, jota / kohdat, joita muutos koskee

— ☐ Tuotteen kuvaus — ☐ Alkuperätodisteet — ☐ Tuotantomenetelmä — ☐ Yhteys maantieteelliseen alkuperään — ☒ Merkinnät — ☐ Muut [tarkentakaa]

4. Muutoksen/muutosten tyyppi

— ☐ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, eikä julkaistuun yhtenäiseen asiakirjaan tarvitse tehdä muutoksia. — ☒ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, ja julkaistuun yhtenäiseen asiakirjaan on tehtävä muutos. — ☐ Rekisteröidyn SAN:n tai SMM:n, jota koskevaa yhtenäistä asiakirjaa (tai vastaavaa) ei ole julkaistu, tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn APT:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan neljännen alakohdan mukaisesti.

5. Muutos/muutokset

On otettu käyttöön mahdollisuus lisätä yksinomaan maatilan omasta maidosta tuotettujen, eli juustonvalmistajan itse tuottamasta maidosta tuotettujen juustojen merkintöihin ilmaisu ”baserrikoa – de caserío” (maatilatuote).

Yhtenäisen asiakirjan kohtaan ”Merkinnät” on lisätty seuraava teksti:

”Yksinomaan juustonvalmistuspaikasta peräisin olevasta maidosta valmistettujen juustojen suojatun alkuperänimityksen ”Idiazabal” tunnukseen voidaan lisätä ilmaisu ”baserrikoa – de caserío”.”

Lisäksi yhtenäisen asiakirjan kohtaan ”Merkinnät” on lisätty seuraava teksti:

”Tunnistetietojen ja merkintöjen käytöstä ja hallinnoinnista laaditun käsikirjan sääntöjen mukaan yksinomaan juustonvalmistuspaikasta peräisin olevasta maidosta valmistettujen juustojen suojatun alkuperänimityksen Idiazabal tunnukseen voidaan lisätä ilmaisu ”baserrikoa – de caserío” hallinnoinnista vastaavan elimen määrittämässä muodossa, kohdassa ja koossa.”

Muutoksen perustelut:

Johdanto ja tausta

Suojatulla alkuperänimityksellä Idiazabal suojattu juustontuotanto perustuu lammastalouteen, jota on perinteisesti ja keskeytyksettä harjoitettu suojatun alkuperänimityksen, jäljempänä ’SAN’, kattamalla suojatulla maantieteellisellä alueella ja jota harjoitetaan edelleen. Álavan, Vizcayan, Guipúzcoan ja Navarran vuorten yli ulottuvan tuotantoalueen pinnanmuodostus on johtanut siihen, että asutuskeskuksissa on merkittävässä määrin käytetty maatiloja samanaikaisesti asumiseen sekä maa- ja karjatalouden harjoittamiseen.

Monet lammaspaimenet ovat perinteisesti tuottaneet suojatulla alkuperänimityksellä varustettua Idiazabal-juustoa omalla maa- tai karjatilallaan tuotetusta maidosta. Muussa tapauksessa tuotantoketju vastaa useimpien markkinoilla olevien juustojen tuotantoketjua, jolloin maito viedään maatilan ulkopuoliseen tuotantopaikkaan, esimerkiksi juustolaan. Molemmissa tapauksissa koko tuotantoprosessissa noudatetaan SAN:n eritelmässä asetettuja vaatimuksia. Tällainen tuotanto perustuu lämpökäsittelemättömän raakamaidon käyttöön, koska lämmittäminen saattaisi heikentää tai muuttaa alueen vanhojen perinteiden mukaisia makuvivahteita.

Näin ollen maatalous-, kalastus- ja elintarvikeministeriön 30 päivänä marraskuuta 1993 tekemällä päätöksellä hyväksytyn suojatuista alkuperämerkinnöistä annetun asetuksen 12 §:n 1 momentissa säädetään mahdollisuudesta, jonka mukaan lammaspaimenen itse tuottamien juustojen merkinnöissä voidaan käyttää ilmaisua Artzaigazta tai paimenjuusto (queso de pastor), jos juusto on valmistettu omalta tilalta tulevasta raakamaidosta. Koska edellä mainittu asetus korvataan kaikilla Espanjan itsehallintoalueilla sovellettavista suojatuista alkuperänimityksistä ja maantieteellisistä merkinnöistä 12 päivänä toukokuuta 2015 annetun lain 6/2015 ensimmäisessä täydentävässä edellytyksessä tarkoitetuilla julkisoikeudellisen yhteisön perussäännöillä, on tarpeellista ja asianmukaista sisällyttää samankaltainen käsite SAN:n eritelmän kohtaan ”Merkinnät”, kuten baserrikoa – de caseríon tapauksessa.

Tällä parannetaan SAN-tuotteen Idiazabal piiriin kuuluvien juustojen merkintöihin liittyvää oikeusvarmuutta ja alan hallinnointitapaa, koska teknisestä ja oikeudellisesta näkökulmasta on tarkoituksenmukaisempaa, että merkintäsäännöt (erityisesti valinnaiset ilmaukset) sisältyvät edelleen eritelmään.

Pyydettyyn muutokseen sisältyvän ilmaisun valinnainen luonne

Pyydetty muutos koskee ainoastaan SAN-tuotteen Idiazabal piiriin kuuluvien juustojen merkintöjä. Ehdotetussa muutoksessa ei kuitenkaan määrätä toimijoille merkintävelvoitteita eikä sillä rajoiteta nykyisen eritelmän määräyksiä.

Eritelmään ehdotetulla muutoksella tarjotaan toimijoille mahdollisuus antaa halutessaan tarkkoja lisätietoja kuluttajille SAN-tuotteen Idiazabal piiriin kuuluvasta juustostaan. Erityisesti ilmaisun ”baserrikoa – de caserío” sisällyttämisellä merkintään kuluttajille ilmoitetaan, että kyseinen juusto on tuotettu maidosta, joka on yksinomaan peräisin tuottajan omalta karjatilalta.

Siksi on pantava merkille, että ehdotetun muutoksen tarkoituksena ei ole luoda erilaisia luokkia SAN:lla suojatulle juustolle. Sillä tarjotaan yksinkertaisesti mahdollisuus antaa lisätietoja, jotka ovat myös todennettavissa SAN:n oman jäljitysjärjestelmän avulla. Ilmaisu ”baserrikoa – de caserío” on siksi pelkästään valinnainen, eikä sillä aseteta velvoitteita millekään toimijalle. Ilmaisun käyttö on vapaaehtoista myös niille toimijoille, jotka tuottavat tai pitävät kaupan juustoa, joka täyttää ilmaisun käytölle tarvittavat edellytykset.

Maatilatuotannon (de caserío) perustaminen ja kehittäminen

Lisäksi on mainittava SAN:n piiriin kuuluva tuotantomäärä, joka täyttää tällä hetkellä edellytykset, joiden perusteella tuotetta voidaan pitää kaupan merkintään sisällytetyllä ilmaisulla ”baserrikoa – de caserío”.

On todettava, että suurin osa suojatun alkuperänimityksen ”Idiazabal” sääntelyneuvostoon rekisteröityneistä toimijoista tuottaa juuston omasta maidostaan noudattaen tarvittavia edellytyksiä ilmaisun ”baserrikoa – de caserío” käyttämiseksi. Noin puolet suojatulla alkuperänimityksellä Idiazabal sertifioidun juuston tuotannon kokonaismäärästä on juustoa, joka on tuotettu käyttäen yksinomaan tuottajan omalta karjatilalta olevaa maitoa.

Omasta maidostaan juustoa tuottavilla toimijoilla on tunnustettu ja merkittävä yhteinen identiteetti suojattuun maantieteellisen alueeseen kuuluvassa yhteisössä. On otettava huomioon myös erilaiset olosuhteet, kuten paikallisten markkinoiden luominen alueelle, jolla kuluttajien ja tuottajien/myyjien välillä on suora yhteys; viranomaisten edistämistoimet; paimentolaisuuden varaan perustettu liikeyhteisö; ja käsiteollisuustuotteiden houkuttelevuus osana kulinaristisen ruokakulttuurin yleistymistä.

Vähäisten muutosten määritelmä ja se, miten tämä ei vaikuta SAN:n piiriin kuuluvaan tuotteeseen

Eritelmään pyydetty muutos vaikuttaa ainoastaan sen piiriin kuuluvan tuotteen merkintöihin, mutta ei itse tuotteeseen. Pyydetyllä muutoksella ei esitetä mitään muutoksia eritelmän piiriin kuuluvan tuotteen ominaisuuksiin tai mihinkään sen tuotantoprosessin vaiheisiin eikä tuotantoon ja valmisteluun liittyvään maantieteelliseen alueeseen tai tuotteen valvontaan ja jäljitettävyyteen.

Pyydetyllä muutoksella ei muuteta SAN:n nimeä eikä sillä muuteta tuotteen ja nimetyn alueen välistä yhteyttä tai määrätä tuotteen tai sen raaka-aineiden myynnille rajoituksia.

Lyhyesti sanottuna pyydetty muutos on asetuksen (EU) N:o 1151/2012 53 artiklassa tarkoitettu vähäinen muutos, koska se täyttää kyseisen asetuksen 2 kohdan kolmannessa alakohdassa tarkoitetut edellytykset.

6. Päivitetty tuote-eritelmä (vain SAN ja SMM)

http://www.mapama.gob.es/es/alimentacion/temas/calidad-agroalimentaria/pliegoconmodificacionmenoretiquet22022017_tcm7-449827.pdf

YHTENÄINEN ASIAKIRJA

”IDIAZABAL”

EU-nro: PDO-ES-0082-AM03-9.5.2017

SAN ( X ) SMM ( )

1. Nimi

”Idiazabal”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juustot

3.2 Kuvaus 1 kohdassa nimetystä tuotteesta

Idiazabal on yksinomaan latxa- ja carranzana-rotuisten lampaiden lämpökäsittelemättömästä raakamaidosta valmistettu puristettu juusto, jonka kypsytysaika on vähintään 60 päivää. Sen vähimmäispaino on 1 kg, johon sallitaan ± 10 prosentin poikkeama, korkeus on 8–12 ± 0,5 cm ja halkaisija 10–30 cm ja se voidaan savustaa.

Maitoon ei saa lisätä mitään muita aineita, lukuun ottamatta maitohappoentsyymejä, lysotsyymiä, juoksetetta ja suolaa.

Juusto on lieriön muotoinen, kovakuorinen, sileä ja väriltään vaaleankeltainen tai tumman kellanruskea, kun on kyseessä savustettu juusto. Leikkauspinta on väriltään ja koloisuudeltaan tasainen, väriltään norsunluun vaaleasta oljenkeltaiseen, ja siinä on muutamia pieniä epäsäännöllisen muotoisia reikiä. Rakenne on hieman joustava ja kiinteä ja jossakin määrin rakeinen. Tuoksu ja maku: voimakas tuoksu, joka tuo mieleen lampaanmaidon ja juoksutteen, maku on tasapainoinen ja aromikas, hieman pistävään ja happamaan – ja savustetussa juustossa – savuun vivahtava. Voimakas aromi viipyy suussa pitkään.

Rasvapitoisuuden on oltava vähintään 45 prosenttia kuiva-aineesta, kokonaisproteiinipitoisuuden vähintään 25 prosenttia kuiva-aineesta ja kuiva-aineen osuuden vähintään 55 prosenttia. Tuotteen pH-arvo on 4,9–5,5.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Rehu: tavanomaisen käytännön mukaan latxa- ja carranzana-rotuiset lampaat laiduntavat ulkona lähes koko ajan, ja katraita siirretään yleensä säännöllisesti laaksoista vuoristolaitumille vuodenaikojen mukaan. Koska eläimet elävät lähes koko ajan täysin luonnonmukaisissa olosuhteissa, niiden ravinto perustuu talvisin pääasiassa metsien tai alarinteiden luonnonvaraiseen kasvustoon ja kesäisin vuoristolaidunten niittyihin; laiduntamisen käydessä vaikeaksi ruokintaa täydennetään lampolassa tai tietyissä fysiologisissa tilanteissa lisärehulla tai emänmaidolla.

Raaka-aineet: yksilöidyltä maantieteelliseltä alueelta peräisin oleva latxa- ja carranzana-rotuisten lampaiden raakamaito.

Maitoon ei saa lisätä mitään muita aineita, lukuun ottamatta maitohappoentsyymejä, lysotsyymiä, juoksetetta ja suolaa.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Sekä maidontuotannon että juustojen valmistuksen ja kypsytyksen on tapahduttava yksilöidyllä maantieteellisellä alueella, joten kaikki tuotantovaiheet tapahtuvat samalla alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Idiazabal-juusto voidaan saattaa myyntiin kokonaisena tai paloiksi leikattuna.

Kokonaiset tai paloiksi leikatut juustot pakataan aina vähintään 60 päivää kestäneen kypsytyksen jälkeen.

Vähittäismyyntiä lukuun ottamatta juuston paloittelun ja pakkaamisen on tapahduttava yksilöidyllä maantieteellisellä alueella. Tähän on kaksi syytä:

Ensinnäkin kun juusto leikataan, ainakin kaksi palan leikkauspinnoista jää ilman kuoren antamaa suojaa. Siksi paloiksi leikatun Idiazabal-juuston tyypillisten aistinvaraisten ominaisuuksien säilyminen edellyttää, että leikkaaminen ja leikattujen palojen pakkaaminen tapahtuvat mahdollisimman lyhyen ajan kuluessa.

Toiseksi tuotteen aitoudesta ja alkuperästä kertovat tunnistusmerkit saattavat hävitä tai jäädä näkymättömiin leikkaamisen tuloksena. Sen vuoksi paloiksi leikatun tuotteen aitouden turvaamiseksi leikkaamisen ja pakkaamisen on tapahduttava alkuperäpaikalla.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Idiazabal-juustoissa on ehdottomasti oltava seuraavat tunnistemerkit:

— Sarjanumeroitu kaseiinilaatta, joka on kiinnitettävä siinä vaiheessa, kun juusto laitetaan muottiin tai puristetaan. Valvontaelin antaa laatan.

— Myyntietiketeissä, joilla juustot pidetään kaupan, on oltava suojatun alkuperänimityksen nimi ja tunnus. Yksinomaan juustonvalmistuspaikasta peräisin olevasta maidosta valmistettujen juustojen suojatun alkuperänimityksen Idiazabal tunnukseen voidaan lisätä ilmaisu ”baserrikoa – de caserío”.

— Kokonaisten ja paloiksi leikattujen juustojen päällysmerkinnät tehdään Espanjan lainsäädännön mukaisesti siinä rekisteröidyssä juustolassa, jossa juusto on tuotettu ja kypsytetty.

— Juustoissa on oltava yksittäinen sarjanumeroitu takaetiketti, jossa on sillä varmennettavan koon ja tarjontamuodon asianomainen koodi. Kyseisessä takaetiketissä on oltava teksti ”Idiazabal” ja alkuperänimityksen tunnus. Valvontaelin toimittaa takaetiketit ja valvoo niiden käyttöä, ja ne ovat syrjimättömällä tavalla kaikkien niitä pyytävien eritelmän vaatimukset täyttävien toimijoiden käytettävissä.

4. Maantieteellisen alueen tarkka rajaus

Maantieteellinen alue käsittää latxa- ja carranzana-lammasrotujen luonnolliset levinneisyysalueet Álavassa, Vizcayassa, Guipúzcoassa ja Navarrassa Valle del Roncalin laaksossa sijaitsevia kuntia lukuun ottamatta. Alue sijaitsee Iberian niemimaan pohjoisosassa seuraavien (Greenwichin meridiaaniin perustuvien) koordinaattien välissä: 43° 27′ ja 41° 54′ pohjoista leveyttä ja 1° 05′ ja 3° 37′ läntistä pituutta.

5. Yhteys maantieteelliseen alueeseen

Maantieteellisen alueen erityisluonne

Alueella on todisteita latxa- ja carranzana-rotujen kasvatuksesta jo ajalta 2200 vuotta ennen ajanlaskumme alkua. Näiden rotujen sopeutuminen alueen olosuhteisiin näin pitkän ajan kuluessa osoittaa, että maantieteellisen alueen erityispiirteet ovat ratkaisevan tärkeitä eläinten asianmukaisen kehittymisen ja hoidon kannalta. Tuotantoalue on pinnanmuodostukseltaan hyvin rikkonaista ja monimuotoista vuoristoseutua, mikä vaikeuttaa liikkumista ja on edesauttanut lammastalouden säilymistä laaksoissa ja vuorilla. Maaperä on emäksistä ja ravinteikasta, ja kallioperän luonne ja karbonaattien satunnainen esiintyminen maaprofiilissa hidastavat maan huuhtoutumista; niinpä maaperä tarjoaakin erinomaiset puitteet laiduntamiselle. Alueen topografia ilmenee ilmastossa, joka vaihtelee valtamerellisestä välimerelliseen, ja vuorijonojen vaikutus saa aikaan transitiovyöhykkeitä. Vuoristoisuudesta ja sateisuudesta johtuen vesistöverkko on laaja ja tiheä, ja se muodostuu kahdesta valuma-alueesta: Cantabrian valuma-alue, joka kerää Vizcayasta, Guipúzcoasta sekä Álavan ja Navarran pohjoisista laaksoista virtaavat vedet, ja Välimeren valuma-alue, joka käsittää Álavan, Navarra Median ja La Riberan. Kasvillisuus koostuu runsaista luonnonniityistä ja -laitumista. Suotuisat ilmasto- ja maaperäolosuhteet ovat mahdollistaneet Baskimaan ja Navarran pohjoisosan valtamerelliselle luonteelle ominaisten hygrofyytti- ja subhygrofyyttipopulaatioiden kehittymisen.

Tuotteen erityisyys

Idiazabal-juustolla on eräitä sille hyvin tyypillisiä aistinvaraisia ominaisuuksia, jotka erottavat sen muista juustoista. Ne ilmenevät tuotteen runsaissa tuoksu- ja makuvivahteissa ja myös sen jossakin määrin joustavassa ja rakeisessa, keskitiiviissä tai tiiviissä rakenteessa. Juuston maku on voimakas ja pitkään viipyvä, ja siinä yhdistyvät erittäin tasapainoisesti maidon, juoksetteen ja paahtuneen tuotteen aromit perusmauksi, jota täydentävät lukuisat aistinvaraiset vivahteet; niiden ansiosta tuote on luonteeltaan ainutlaatuinen.

Syy-seuraussuhde, joka yhdistää maantieteellisen alueen tuotteen erityisominaisuuksiin

Idiazabal-juuston valmistukseen käytettävän maidon erityisominaisuudet johtuvat pääasiassa sen tuotantoon sallituista roduista (latxa ja carranzana). Näiden lammasrotujen sopeutuminen yksilöidyn maantieteellisen alueen oloihin sekä ympäristön, lampaiden ja paimenten välinen pitkään kestänyt vuorovaikutussuhde saavat aikaan erottamattoman yhteyden tuotteen ja sen tuotantoalueen välille, ja Idiazabal-juuston erityispiirteet ovat pitkälti juuri sen ansiota. Latxa ja carranzana ovat maidontuotantoon ja vuoristo-olosuhteisiin soveltuvia maatiaisrotuja, jotka voidaan hyvin mieltää osaksi Baskimaan lammastaloutta ja niiden levinneisyysalueen topografian ja ympäristön erityispiirteitä.

Myös kaikkien näiden luonnonympäristöstä riippuvien erityispiirteiden, jotka vaihtelevat muun muassa vuodenajan, laitumen ja ilmaston mukaan, siirtyminen suoraan Idiazabal-juustoon on sen ansiota, että juusto valmistetaan lämpökäsittelemättömästä raakamaidosta; lämmittäminen saattaisi muuttaa tai heikentää alueen vanhojen perinteiden mukaisesti valmistetun tuotteen makuvivahteita.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.mapama.gob.es/es/alimentacion/temas/calidad-agroalimentaria/pliegoconmodificacionmenoretiquet22022017_tcm7-449827.pdf

(1) EUVL L 179, 19.6.2014, s. 17.

(2) EUVL L 343, 14.12.2012, s. 1.